જરા યાદ શક્તિને ઢંઢોળશો તો ખબર પડશે કે છેલ્લા કેટલાક સમયથી કોઈપણ ઋતુ એનો પૂરો રંગ બતાવતી નથી! ના શિયાળામાં કડકડતી ઠંડી પડી કે ના ચોમાસામાં સળંગ વરસાદ! ગરમી વિષે પણ અન્યો પાસે સાંભળીએ, છાપામાં આંકડા વાંચીએ, ટીવી પર ઠંડા પીણાની જાહેરાત જોઈએ અને પછી આપણી બગલ-બોચી સાથે તાળો મેળવીએ ત્યારે થાય કે ‘ના હાળી ગરમી તો પડે છે’. આમ ગરમી પડે એટલે સામાન્ય માણસ ગરમીથી બચવાના ઉપાયો કરવા લાગે છે. ગરમીથી બચવા સૌથી પહેલો ઉપાય છે હિલસ્ટેશન જતા રહો. અમેરિકા કે સ્વિત્ઝરલેન્ડ જતા રહો. આમ કરવું પોસાતું ન હોય, કે રજા મંજુર થતી ન હોય તો એસી નખાવો. એસી પણ પોસાતું ન હોય તો આગળ વાંચો.